
Η παρακάτω περιγραφή παρουσιάζει τη λειτουργία του Τμήματος Διαχείρισης Εισιτηρίων μιας Αεροπορικής Εταιρείας.

Το Τμήμα Διαχείρισης Εισιτηρίων (ΤΔΕ) της αεροπορικής εταιρείας «ΠΗΓΑΣΟΣ» λειτουργεί ως εξής:

Στην αρχή κάθε τριμήνου λαμβάνει από το Τμήμα Προγραμματισμού τον προγραμματισμό του επόμενου τριμήνου. Ο προγραμματισμός αυτός περιλαμβάνει τις προγραμματισμένες πτήσεις, τους αντίστοιχους τιμοκαταλόγους και τον αριθμό θέσεων κάθε πτήσης. Με βάση αυτόν τον προγραμματισμό το ΤΔΕ είναι σε θέση να προχωρήσει στην πραγματοποίηση κρατήσεων και πωλήσεων εισιτηρίων.
Τα εισιτήρια διακρίνονται σε δύο βασικές κατηγορίες. Τα εισιτήρια Business Class, και τα εισιτήρια οικονομικής θέσης. Εισιτήρια Business Class δεν υπάρχουν για όλες τις πτήσεις του εσωτερικού. Για τα εισιτήρια οικονομικής θέσης υπάρχουν οι περιπτώσεις αυτά να χρεωθούν με έκπτωση. Αυτό γίνεται αν ένα εισιτήριο θεωρηθεί φοιτητικό, όπου υπάρχει έκπτωση 25%, ή παιδικό, οπότε η έκπτωση είναι 50%. Παιδικό εισιτήριο εκδίδεται για παιδιά 2 έως 9 ετών. Οι παραπάνω εκπτώσεις ισχύουν μόνο για τις πτήσεις εσωτερικού. Στις πτήσεις που πραγματοποιούνται μεταξύ 23:00 και 6:00 υπάρχει μια επιπλέον έκπτωση 15% μόνο στα κανονικά εισιτήρια (όχι σ’ αυτά που έχουν έκπτωση). Τέλος, γιά ορισμένες πτήσεις εξωτερικού μπορεί να δοθεί έκπτωση μέχρι καί 30% γιά εισιτήρια που εκδίδονται γιά συγκεκριμένες ημερομηνίες (κλειστά εισιτήρια). Αυτά τα εισιτήρια δεν μπορούν να αλλάξουν από τη στιγμή που θα πουληθούν.

Οι πωλήσεις εισιτηρίων γίνονται σε ιδιώτες που προσέρχονται στα γραφεία και τα υποκαταστήματα της εταιρείας. Επίσης οι πωλήσεις γίνονται και μέσω συμβεβλημένων τουριστικών πρακτορείων. Όταν η πώληση γίνει κατευθείαν στον ιδιώτη, τότε αυτή γίνεται μετρητοίς ή με χρήση πιστωτικής κάρτας. Όταν γίνει μέσω τουριστικού πρακτορείου, τότε το ΤΔΕ κάνει πίστωση στο πρακτορείο και πληρώνεται από αυτό στο τέλος κάθε μήνα. Το ΤΔΕ διαθέτει πλήρη αρχεία με τα στοιχεία των πρακτορείων.

Κρατήσεις εισιτηρίων γίνονται μόνο μέσω τουριστικών πρακτορείων. Μια κράτηση πρέπει να επιβεβαιωθεί με την πώληση του εισιτηρίου μέχρι 48 ώρες πριν την προγραμματισμένη ώρα αναχώρησης. Σε αντίθετη περίπτωση η κράτηση ακυρώνεται αυτόματα, χωρίς να ειδοποιηθεί ο πελάτης και η θέση είναι πάλι διαθέσιμη. Επίσης μια κράτηση μπορεί να ακυρωθεί ανά πάσα στιγμή από τον ίδιο πράκτορα που την πραγματοποίησε. Για κάθε κράτηση/πώληση, σημειώνεται το ονοματεπώνυμο, το φύλο και η ηλικία του πελάτη. Επίσης σημειώνεται ο κωδικός του υπαλλήλου της εταιρείας που έκανε την κράτηση/πώληση ή ο κωδικός του τουριστικού γραφείου. Προαιρετική είναι η συλλογή και άλλων πληροφοριών όπως η διεύθυνση, το τηλέφωνο και το e-mail αν ο πελάτης επιθυμεί να λαμβάνει ενημέρωση και προσφορές από την εταιρεία. Τέλος, αν πρόκειται να εκδοθεί φοιτητικό εισιτήριο, καταγράφεται ο αριθμός του φοιτητικού του εισιτηρίου (πάσο).

Εάν ένας πελάτης επιστρέψει ένα εισιτήριο μέχρι 48 ώρες πριν την προγραμματισμένη ώρα αναχώρησης, τότε του επιστρέφεται το 75% του αντιτίμου. Εάν η επιστροφή γίνει μέχρι 2 ώρες πριν την αναχώρηση, τότε του επιστρέφεται το 50% του αντιτίμου. Εξαίρεση αποτελούν τα παιδικά εισιτήρια, όπου επιστρέφεται όλο το αντίτιμο μέχρι 2 ώρες πριν την αναχώρηση. Εάν η επιστροφή γίνει σε χρόνο λιγότερο από 2 ώρες πριν από την αναχώρηση, τότε δεν υπάρχει επιστροφή αντιτίμου. Το μόνο που μπορεί να γίνει είναι αλλαγή του εισιτηρίου με κάποιο άλλο με μεταγενέστερη ημερομηνία αναχώρησης, πληρώνοντας την τυχόν διαφορά και ένα πρόστιμο 15% της αξίας του πρώτου εισιτηρίου. Αυτή η αλλαγή στο εισιτήριο μπορεί να γίνει μόνο αν αυτό επιτρέπεται από τον τύπο του εισιτηρίου.

Στο τέλος κάθε εβδομάδας, το ΤΔΕ στέλνει στο Τμήμα Προγραμματισμού έναν απολογισμό πληρότητας των πτήσεων για να τον αξιολογήσει και να κάνει τις εκτιμήσεις του για τους μελλοντικούς προγραμματισμούς. Επίσης το Τμήμα Προγραμματισμού ενδεχομένως να πραγματοποιήσει έκτακτες αλλαγές στο πρόγραμμα πτήσεων του τρέχοντος ή και του επόμενου τριμήνου, ανάλογα με τις συνθήκες ή κάποιες ιδιαίτερες ανάγκες.

Επίσης στο τέλος κάθε μήνα το ΤΔΕ στέλνει στο Τμήμα Ανάπτυξης οικονομικό απολογισμό, μαζί με τις αναλυτικές καταστάσεις πελατών. Το Τμήμα Ανάπτυξης συλλέγει τις πληροφορίες αυτές για λόγους καθορισμού πολιτικής και επικοινωνίας με τους πελάτες.


Για την παραπάνω εκφώνηση και αφού κάνετε όποιες εύλογες παραδοχές θεωρείτε σκόπιμες, τις οποίες όμως και θα καταγράψετε, θα δημιουργήσετε τα εξής: 
Α. ΔΟΜΗΜΕΝΗ ΑΝΑΛΥΣΗ
· Διάγραμμα Αποσύνθεσης Διεργασιών (Decomposition Diagrams)

· Διαγράμματα Ροής Δεδομένων(Data Flow Diagrams), τουλάχιστον σε τέσσερα επίπεδα, που να μοντελοποιούν τις διαδικασίες που περιγράφονται στην εταιρεία.

· Προδιαγραφές διαδικασιών (Process Specifications) για τρεις (3) τουλάχιστον στοιχειώδεις διαδικασίες (Functional Primitives) του συστήματος χρησιμοποιώντας και τις τρεις μορφές (πίνακας αποφάσεων, δένδρο αποφάσεων και δομημένα αγγλικά).

B. ΑΝΤΙΚΕΙΜΕΝΟΣΤΡΑΦΗΣ ΑΝΑΛΥΣΗ

Γιά την παραπάνω περιγραφή να δημιουργήσετε:

· Διαγράμματα περιπτώσεων χρήσης (use case diagrams)- δεν χρειάζεται να περιγράψετε την κάθε περίπτωση χρήσης, απλά να φτιάξετε τα διαγράμματα

· Διαγράμματα κλάσεων στα οποία να φαίνονται  μόνο τα χαρακτηριστικά (attributes) καί οι συσχετίσεις μεταξύ των κλάσεων. Στις συσχετίσεις να δώσετε ονόματα καί πληθικότητα

Γ. ΣΥΓΚΡΙΣΗ ΤΩΝ ΔΥΟ ΠΡΟΣΕΓΓΙΣΕΩΝ

Σε ένα κείμενο λίγων παραγράφων, διατυπώστε τον τρόπο που εκδηλώνεται η διαφορά φιλοσοφίας των δύο προσεγγίσεων για τη συγκεκριμένη περιγραφή. 

ΧΡΗΣΙΜΕΣ ΠΛΗΡΟΦΟΡΙΕΣ
· Η άσκηση θα πρέπει να έχει στην αρχή εξώφυλλο με τίτλο της άσκησης, μαθήματος, ονόματα της ομάδας, ημερομηνία καί στη συνέχεια να έχει μιά σελίδα με τα περιεχόμενα, που θα ακολουθούνται από την εκφώνηση της άσκησης, τις όποιες παραδοχές θα κάνετε και στη συνέχεια τα υπόλοιπα ζητούμενα.

· Η άσκηση θα πρέπει να γίνει από ομάδες των 3 ατόμων.
· Ημερομηνία Παράδοσης είναι η ημερομηνία εξετάσεων Ιουνίου ή Σεπτεμβρίου. Μπορεί κάποιος να δώσει γραπτά καί άσκηση την ίδια εξεταστική. Εναλλακτικά δίνεται η δυνατότητα να δώσει κάποιος γραπτά τον Ιούνιο καί άσκηση τον Σεπτέμβριο ή αντίστροφα. Ο βαθμός της άσκησης ή του γραπτού δεν ισχύει γιά το επόμενο ακαδημαϊκό έτος. 
· Η συνεισφορά της άσκησης στον τελικό βαθμό είναι 30%. Ο βαθμός 5 καί στα γραπτά καί στην άσκηση είναι απαραίτητος γιά την ολοκλήρωση του μαθήματος.
· Ενδέχεται να ζητηθεί από τους διδάσκοντες παρουσίαση καί προφορική εξέταση της κάθε άσκησης.
